## FGV destinarà més de 30 milions d’euros en els dos pròxims anys als servicis de vigilància i protecció de Metrovalencia i TRAM d’Alacant

*** L’empresa pública ha adjudicat un nou contracte per un període de dos anualitats i una possible pròrroga
* El dispositiu s’ha reforçat i ampliat respecte al contracte anterior i inclou la vigilància d’estacions, viatgers, treballadors, instal·lacions, material mòbil i altres dependències**

Ferrocarrils de la Generalitat Valenciana (FGV) ha adjudicat, per valor de 30.800.946,30 euros (IVA inclòs), la contractació dels servicis de vigilància i protecció de viatgers, treballadors, instal·lacions, material mòbil, estacions i altres dependències de Metrovalencia i TRAM d’Alacant, durant els pròxims dos anys.

El contracte en vigor finalitza el pròxim 31 de desembre, per la qual cosa, una vegada s’esgote la pròrroga d’ací a pocs dies, començarà la vigència del que s’ha adjudicat ara per al període 2026-2028, amb una duració de dos anys i una possible pròrroga d’un exercici més.

Amb este contracte es complix amb l’obligació, per part d’FGV, de prestar servici de vigilància i seguretat, ja que l’empresa no disposa dels recursos necessaris per a poder exercir les obligacions que marca la Llei de seguretat privada, per la qual cosa és necessària la contractació d’una empresa especialitzada amb mitjans i recursos propis per a exercir estes funcions a València i Alacant.

Esta adjudicació permet fer front a l’increment de viatgers en Metrovalencia i TRAM d’Alacant, per la qual cosa arreplega un augment, respecte a contractes anteriors, dels servicis de seguretat i protecció a viatgers, treballadors i instal·lacions, i garantir així la correcta col·laboració amb les Forces i Cossos de Seguretat.

A més, s’ha incrementat el nombre d’hores assignades per a atendre imprevistos i esdeveniments, en els quals l’empresa pública no està obligada a consumir-les íntegrament, sinó únicament les necessàries.

El contracte es dividix en quatre lots: vigilància de complexos, servicis comuns, trens i tramvies del TRAM d’Alacant, a Alacant (5.265.159,27 euros, IVA inclòs); vigilància de complexos, servicis comuns de Metrovalencia, a València (5.824.969,56 euros, IVA inclòs); vigilància de línies de metro de Metrovalencia, a València (10.529.354,36 euros, IVA inclòs), i vigilància de línies de tramvia de Metrovalencia, a València (9.181.463.30 euros, IVA inclòs).

En el nou contracte s’ha tingut en compte el compliment de la normativa establida en el Conveni estatal d’empreses de seguretat, amb actualització de preus/hora dels vigilants de seguretat, alhora que s’atenen les peticions de les autoritats pel que fa a les mesures de seguretat que s’han d’adoptar en les infraestructures crítiques, com és el cas d’FGV.

Fecha: 27/12/2025